የኮቪድ የቤት ለቤት ልየታና ግንዛቤ ማስጨበጥ መርሐ ግብር ከአምስት ሚሊዮን በላይ ግለሰቦችን ተደራሽ ማድረጉ ተገለጸ
አዲስ አበባ፦ የአዲስ አበባ ከተማ ጤና ቢሮ የኮቪድ 19 ቫይረስ ወረርሽኝ የቤት ለቤት ልየታና ግንዛቤ ማስጨበጥ መርሐ ግብር በሁለት ዙር ከአምስት ሚሊዮን በላይ ግለሰቦችን ተደራሽ ማድረጉን አስታወቀ፡፡በሁለት ዙር በተከናወነው ልየታም በምርመራ 13 ግለሰቦች ቫይረሱ እንደተገኘባቸው አስታውቋል፡፡
በአዲስ አበባ ጤና ቢሮ በሽታ በመከላከል ዘርፍ ምክትል ቢሮ ኃላፊ ዶክተር ሙሉጌታ እንዳለ በተለይ ለአዲስ ዘመን ጋዜጣ እንደገለጹት፤በመጀመሪያው መርሐ ግብር 959ሺ658 ቤቶችና ሶስት ሚሊዮን 142 ሺ 635 ሰዎች መድረስ ተችሏል፡፡በልየታውም አንድ ሰው ቫይረሱ በደሙ ውስጥ በመገኘቱ በለይቶ ማቆያ እንዲገባ ተደርጓል፡፡
በሁለተኛው ዙር ደግሞ በ684ሺ724 በተከናወነ የቤት ለቤት አገልግሎት ሁለት ሚሊዮን 640ሺ776 ግለሰቦችን፣በ3ሺ469 ተቋማት በተመሳሳይ በተሰራ
 ሥራ 18 ሺ 859 ግለሰቦች ተደራሽ ማድረግ ተችሏል፡፡በልየታውም 12 ግለሰቦች በምርመራ ቫይረሱ እንዳለባቸው ተረጋግጧል፡፡
እንደ ዶክተር ሙሉጌታ ማብራሪያ፣በመጀመሪያው ዙር መርሐ ግብር የሙቀት መለኪያ መሳሪያ አልነበረም፣የመረጃ አሰባሰብ የጥራት ጉድለት ነበር፣ነዋሪውን አለማግኘት፣የተገኘውም ባለሙያው ወረርሽኙን ያስተላልፍብኛል የሚል ስጋት መኖር፣ባለሙያዎችም ያልደረሱትን ቤት እንደደረሰ አድርጎ ሪፖርት ማድረግ ክፍተቶች ነበሩ፡፡
በሁለተኛው ዙር ክፍተቱን በማረም እና ተቋማትንም ተደራሽ በማድረግ እንዲሁም የመረጃ ጥራትን በመጠበቅ በተሻለ ለመንቀሳቀስ ጥረት ተደርጓል፡ያሉት ኃላፊው፣ ሁሉም አካባቢ እኩል እንቅስቃሴ ማድረግ ላይ ግን ክፍተት ታይቷል ብለዋል ።በመርሐ ግብሩ ወረርሽኙ በስፋት በሚስተዋልባቸው ወረዳ ላይ ትኩረት አድርጎ ደጋግሞ የማየት ሥራ እንደሚሰራና ከበሽታው ነጻ ሆነው ወደ ቤታቸው የተመለሱ ግለሰቦችንም የመጎብኘት ሥራ እንዲሰራ
 በሁለተኛው ዙር መድረጉንም አስረድተዋል፡፡
መርሐ ግብሩ በቀን በአማካይ አንድ ሺ 320 ቡድን አገልግሎት እየሰጠ መሆኑንና እስከ 50 ቤቶችን እንደሚደርስ የጠቆሙት ዶክተር ሙሉጌታ፣አገልግሎቱን ለመስጠት የተለያየ ችግር ሲያጋጥም በተቀመጠው ዕቅድ ለመንቀሳቀስ እንደሚያስቸግር አመልክተዋል፡፡በመርሐግብሩ ላይ የጤና ኤክስቴንሽን፣ የቤተሰብ ጤና አገልግሎት የሚሰጡ፣በጎፈቃደኞች፣ኤች አይ ቪ ኤድስ ላይ የሚሰሩ ባለሙያዎች የፀጥታ ኃይል እንደሚሳተፉ ገልጸዋል፡፡
በአጠቃላይ በአስሩም ክፍለ ከተሞች ለሚከናወነው የቤት ለቤት ልየታና ግንዛቤ ማስጨበጥ መርሐ ግብር ወደ አምስት ሺ 65 ባለሙያዎች እንዲሳተፉ መደረጉን አመልክተዋል፡፡በሁለት ዙር በተሰራው ሥራም ህብረተሰቡ የአፍና የአፍንጫ መሸፈኛ ጭብል አጠቃቀም ላይ የተሻለ ግንዛቤ እንዲኖረው መደረጉን ጠቁመዋል፡፡ አገልግሎቱ ተጠናክሮ እንደሚቀጥልም ገልጸዋል፡፡
አዲስ ዘመን ሰኔ 18/2012ለምለም መንግሥቱ